În urma unei decizii luate de guvernul premierului Robert Golob şi care va fi supusă marţi, 4 iunie, votului parlamentului de la Ljubljana, Slovenia a anunţat joi, 30 mai, că se va alătura statelor europene ce recunosc formal Palestina ca stat independent, transmit agenţiile internaţionale de presă.
Coaliţia de stânga a premierului Golob dispune de o majoritate confortabilă în legislativ, aşadar este aşteptată validarea deciziei.
Slovenia se alătură astfel altor trei ţări europene, Spania, Irlanda şi Norvegia, care săptămâna aceasta au recunoscut formal Palestina ca stat independent, provocând furia Israelului, ce şi-a retras ambasadorii din aceste state.
Ministrul de externe israelian Israel Katz a reacţionat de asemenea imediat după anunţul de joi al guvernului sloven, pe care l-a descris drept o recompensă oferită de Slovenia grupării islamiste palestiniene Hamas pentru "crimele şi violurile" comise în incursiunea militară efectuată pe 7 octombrie în sudul Israelului, care a declanşat represaliile armatei israeliene şi războiul aflat în desfăşurare în Fâşia Gaza.
În prezent, 143 din cele 193 de state membre ale ONU au recunoscut Palestina ca stat. Dintre acestea, zece sunt state membre ale UE, respectiv ţările europene care au luat această decizie în perioada comunistă, Bulgaria, Republica Cehă, Polonia, România, Slovacia şi Ungaria, plus Cipru, Suedia, Spania şi Irlanda.